Vlastivedné múzeum v Galante

Vlastivedné múzeum v Galante je kultúrne zariadenie v zriaďovateľskej pôsobnosti Trnavského samosprávneho kraja. 
Vlastivedné múzeum v Galante sídli v historickej budove v centre mesta vedľa rímsko-katolíckeho kostola a farského úradu. Múzeum vzniklo v roku 1969 s poslaním dokumentácie vývoja prírody a spoločnosti v regióne. Má za cieľ zachovať a rozvíjať kultúrne dedičstvo s vedomím povinnosti chrániť a zveľaďovať nenahraditeľné kultúrne hodnoty regiónu Galanty. Jeho zbierka má vlastivedný charakter s užšou špecializáciou dokumentácie mlynárstva v povodí Malého Dunaja a dolného toku Váhu. Činnosť múzea bola ohodnotená aj ocenením "Múzeum roka 2014".
Pre návštevníkov sú v novovybudovaných priestoroch múzea dostupné stále expozície a tematické výstavy, okrem nich pracovníci organizujú aj rôzne semináre, konferencie a sprievodné prezentačné podujatia. Ku kultúrno-vzdelávacej činnosti múzea patrí odborný výklad pre individuálnych návštevníkov a organizované skupiny, školám sú ponúkané viaceré možnosti múzejno-pedagogických aktivít. Múzeum zabezpečuje úlohy, ktoré stanovuje zákon o múzeách a galériách, t. j. zhromažďuje, spracováva, spravuje a prezentuje artefakty regionálnej histórie a ľudovej kultúry. Vlastivedné múzeum v Galante svojím poslaním a činnosťou sa usiluje o zachovanie, ochranu a rozvoj kultúrneho dedičstva s vedomím povinnosti chrániť a zveľaďovať nenahraditeľné kultúrne hodnoty regiónu Galanty.
Dejiny.
Prvý podnet na založenie múzea v okrese Galanta dal vlastivedný krúžok, ktorý si utvorili miestni učitelia v roku 1958. Rada ONV s platnosťou od 1. apríla 1969 zriadila Okresné vlastivedné múzeum v Galante (od 1. januára 1990 Vlastivedné múzeum). Vlastivedné múzeum vzniklo s poslaním dokumentácie vývoja prírody a spoločnosti formou tvorby, ochrany, spracovania a prezentácie zbierkového fondu v regióne. Jeho zbierka má vlastivedný charakter s užšou špecializáciou dokumentácie mlynárstva v povodí Malého Dunaja a dolného toku Váhu. Od roku 1970 sídlilo v Neogotickom kaštieli v Galante. Kaštieľ, rodové sídlo Esterházyovcov, bol postavený na starších základoch a prestavaný v roku 1860 podľa vzoru romantickej anglickej tudorovskej gotiky. Od roku 1986 sa začala jeho rekonštrukcia, v ktorej sa od roku 1990 nepokračuje. Vtedy múzeum získalo sídlo v strede mesta v budove bývalej banky. Táto stavba s pôdorysom v tvare písmena U bola postavená v roku 1905. K pôvodnému objektu bola v rokoch 20132014 pristavaná trojpodlažná nová časť, v ktorej sa nachádzajú nové expozície, knižnica, kancelárie a konzervátorská dielňa. V máji 2015 v celoslovenskej súťaži, ktorú vyhlásilo Ministerstvo kultúry Slovenskej republiky, Vlastivedné múzeum v Galante získalo titul "Múzeum roka 2014". Od roku 2016 múzeum vydáva svoje vlastné periodikum pod názvom "Občasník Vlastivedného múzea v Galante". Vlastivedné múzeum eviduje v roku 2017 vo svojom zbierkovom fonde 23 571 ks zbierkových predmetov. 
Stále expozície.
Stále expozície sú sprístupnené od 3. decembra 2014.
Mestská bytová kultúra.
Mestská bytová kultúra predstavuje dve kolekcie historického nábytku, ktoré sú datované do konca 19. a začiatku 20. storočia. Sú produktom presne neurčenej stolársko-remeselnej dielne Rakúsko-Uhorska a reprezentujú štýl bývania vyššej spoločenskej triedy.
Sakrálne pamiatky.
Expozíciu Sakrálne pamiatky tvoria predmety, ktoré boli jednak súčasťou zariadenia chrámu ako aj drobné ľudové plastiky cirkevného charakteru. Vystavené diela zaraďujeme do 18.19. storočia, ktoré svojím umeleckým stvárnením dokumentujú súdobú kultúru regiónu.
Tradičná ľudová kultúra galantského regiónu.
Expozícia Tradičná ľudová kultúra galantského regiónu ponúka výber z bohatej etnologickej zbierky múzea, prostredníctvom ktorého predstavuje rôznorodosť spôsobu života ľudu na našom území počas posledných 200 rokov. Z hľadiska charakteristických znakov tu môžeme rozoznať menšie regióny s príznačnými prvkami miestnych tradícii v oblasti hmotnej a duchovnej kultúry. V rámci expozície sú prezentované nasledovné mikroregióny: obce Šoporňa a Pata, Abrahám a okolie, Veľký Grob a okolie, územie obývané prevažne maďarským etnikom a Slovenský Komlóš a okolie. Predstavujeme významné pamiatky z oblasti ľudového bývania, tradičného ľudového odevu, ľudového a sakrálneho umenia, ľudových remesiel a domácej výroby.
Lekáreň.
Expozícia Lekáreň prináša zariadenie lekárne, ktoré pochádza z roku 1909. Spája sa s menom lekárnika Ernesta Ulreicha, rodáka z Pustých Úľan, ktorý vyše 50 rokov vykonával svoje povolanie najprv v Bratislave a neskôr v Mostovej a v Galante. 
Výtvarní umelci regiónu.
Výtvarní umelci regiónu zastupujú zbierku umeleckej histórie a v súčasnosti predstavujú diela známeho maliara v regióne Antona Dubrovského.
Mlyny a mlynárstvo.
Mlyny a mlynárske remeslo nás informuje o histórii mlynárskeho remesla od kamenného žarnova, cez suché, veterné a vodné mlyny až po umelé mlyny v oblasti Malého Dunaja a dolného toku Váhu. Podáva obraz o rôznych typoch vodných mlynov, ktoré boli tu v minulosti najrozšírenejšie.
Archeologická lokalita Gáň-Brakoň.
Archeologická lokalita Gáň-Brakoň v krátkosti podáva obraz o nálezoch archeologického výskumu v roku 2007, ktorý dokumentuje bohaté osídlenie tohto regiónu od neolitu cez staršiu a mladšiu dobu bronzovú až po sťahovanie národov (5. storočie).